Men da konfettien havde lagt sig efter et par uger, begyndte der at blive længere og længere mellem kunderne. Allerede på åbningsdagen var der flere butikker i nærheden af Olivias butik, hvor gitteret var trukket for. Tilsyneladende var ikke alle 60 boder blevet udlejet til åbningsdagen. Det undrede Olivia Svendsen.

- Vi talte med ledelsen om, at det gav bedre mening med at åbne Westmarket, til alt var færdigt, siger hun.

Den store renovering af arkaden lod vente på sig, og følelsen af et mørkt, halvtomt indkøbscenter var langt fra det, som stadeholderne havde håbet på – eller var blevet lovet.

- Det lignede noget fra Herlev Hospital. Det var meget, meget koldt og kynisk. Det var slet ikke de tegninger, vi havde fået vist. Peter Stub, indehaver af slagterbutikken Charlie & Co.

Peter Stub, der havde slagterbutikken Charlie & Co, husker tilbage.

- Det lignede noget fra Herlev Hospital. Det var meget, meget koldt og kynisk. Det var slet ikke de tegninger, vi havde fået vist, da vi skrev under, siger han.

Han måtte lukke sin slagterbutik fire måneder efter åbningsdagen. Eventyret kostede ham minimum 750.000 kroner, siger han.

Jan Fruergaard, der var direktør i Spoon Company, der solgte gryderetter, der kunne spises med ske, husker også følelsen af et halvtomt butikscenter.

- De havde ikke gennemført det projekt, som de havde annonceret, at de ville gennemføre. De havde mange ting, der ikke var færdiggjort endnu.

Han håbede, at der var tale om børnesygdomme, der ville gå over. Men han opdagede hurtigt, at de mange kunder fra åbningsdagene aldrig kom tilbage igen.

- Dem, der kom der første gang, fik en kedelig oplevelse. De havde en forventning om et spændende madmarked og et torvemarked, men det var ikke det, de mødte. De mødte en masse tomme stader, siger han.

Spoon-kæden er i dag lukket, blandt andet på grund af filialen i Westmarket, som kostede ham samlet en halv million kroner, siger han.

- Vi talte med ledelsen om, at det gav bedre mening med at åbne Westmarket, til alt var færdigt Olivia Svendsen, indehaver af Kød & Bajer

For hård konkurrence

Bjørn Henrichsen, der er by-geograf og har arbejdet med madmarkeder gennem en årrække understreger, at han ikke har indsigt i Westmarkets økonomiske forhold. Men han vurderer i lighed med stadeholderne, at placeringen i den indendørs arkade kan have været Westmarkets akilleshæl i konkurrencen med Torvehallerne og Papirøen.

- Hvis det handler om at være på marked og sidde og nyde mad, så har man en udfordring, når ens attraktive byrum ligger midt igennem en bygning, siger Bjørn Henrichsen og fortsætter:

- Man kan godt acceptere, at man går ind i en kølig arkade, hvis man køber nogle varer, man går hjem og bruger til at lave mad til sine gæster, men ikke som et lækkert sted i byen, hvor man hænger ud, siger han.

Inkompetent ledelse

Det var ikke, fordi ingen forsøgte at gøre noget ved de åbenlyse problemer.

Olivia Svendsen husker, at flere af stadeholderne gik til ledelsen med deres bekymringer. Der blev etableret en stadeholderforening, som skulle give butiksejerne et talerør til ledelsen. Men der blev ikke lyttet, siger Olivia Svendsen.

- Investorkredsen har ikke haft en skid forstand på, hvordan man driver et madmarked. Det er jo på sin vis fint nok, hvis man så ansætter nogle, der har forstand på det. De (investorerne, red.) har så været uheldige at ansætte Christian Kofoed, siger hun med henvisning til Westmarkets første administrerende direktør.